บาทเปิด 30.27 บาทต่อดอลลาร์ อ่อนค่า
เงินบาทเปิดตลาด 30.27 บาทต่อดอลลาร์ อ่อนค่า หลังมีแรงซื้อดอลล์ ตลาดจับตาถ้อยแถลงประธานเฟด
12 พ.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.27 บาท/ดอลลาร์ อ่อนค่าจากปิดตลาดเย็นวานนี้ที่ระดับ 30.25 บาท/ดอลลาร์ หลังมีแรงซื้อดอลลาร์กลับเข้ามาทำให้ดอลลาร์แข็งค่าเมื่อเทียบกับทุกสกุลเงินหลัก เนื่องจากนักลงทุนกังวลต่อสถานการณ์การแพร่ระบาดของโรคโควิด-19 ในสหรัฐที่ทวีความรุนแรงมากขึ้น ถึงแม้จะมีความคืบหน้าเกี่ยวกับการพัฒนาวัคซีนป้องกันโรคโควิด-19 แต่ยังต้องใช้ระยะเวลา
"บาทอ่อนค่าหลังมีแรงซื้อดอลลาร์กลับเข้ามาในตลาดจากความกังวลต่อสถานการณ์โควิด-19 ในสหรัฐ ทำให้นักลงทุนเพิ่มความระมัดระวังด้วยการถือครองดอลลาร์มากขึ้น" นักบริหารเงิน กล่าว
นักบริหารเงินประเมินกรอบการเคลื่อนไหวของเงินบาทในวันนี้ไว้ที่ 30.20-30.35 บาท/ดอลลาร์ โดยวันนี้นักลงทุนรอดูกรณีที่ประธานเฟดจะไปกล่าวสุนทรพจน์ต่อที่ประชุมธนาคารกลางยุโรป (ECB)